《次韵王巩见赠》
宋代·苏辙

南都逢故人，共此一樽渌。
初来柳吹絮，再见风脱木。
我老欢意微，头垂腰背曲。
羡子方少年，健马走平陆。
狂歌手自拊，醉倒头相触。
人生比一瞬，世网张万目。
但取食场鸡，岂挂云飞鹄。
彭城久相迟，官舍虚东屋。
重阳试新酿，谓子当不速。
胡为听妇言，婉娈自相逐。
我舟得愁霖，牵挽脱坑谷。
风霜作初寒，病体欲生粟。
解子腰下龟，换酒不须赎。
照碧凝清光，相将饮萸菊。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。